Polisie vra hulp ná Wellington-plaasaanvalLudwig Uys en sy vrou Melanie (Foto: Facebook) Die polisie in die Wes-Kaap het ŉ beroep op die gemeenskap gedoen om na vore te kom met inligting wat hulle kan help in hul ondersoek na die aanval op ŉ egpaar en hul drie kinders tydens ŉ braai op hul plaas in die Wellington-omgewing. Lt.kol. André Traut, woordvoerder van die polisie, het gesê die omstandighede rakende die voorval wat omstreeks 20:45 op 5 Oktober 2018 op ŉ plaas naby Wellington plaasgevind het, word ondersoek. “Vyf gewapende aanvallers het toegang tot die plaas verkry, ŉ wapen op die vrou gerig en haar man aangerand. Hul het ŉ haelgeweer uit die kluis en verskeie ander items uit die huis gesteel voor hulle van die toneel gevlug het,” het Traut gesê. Een van die ringe wat tydens die aanval gesteel is. Foto: Verskaf. Maroela Media het vroeër berig Johandré van Zyl, streekshoof van gemeenskapsveiligheid, het aan Maroela Media gesê Ludwig Uys (41) is met ŉ koevoet oor sy knieë geslaan en Melanie is met ŉ mes aangeval. Sy het steekwonde in haar bolyf en hande opgedoen. Hul drie kinders, onderskeidelik vier, agt en tien jaar oud, is ongedeerd. “Die gesin is in hul instapkluis toegemaak. Die aanvallers het vuurwapens gesteel en van die toneel gevlug.” Enigiemand met inligting oor waar die verdagtes hulle bevind of kennis dra van die gesteelde goedere, kan sers. Cornelius van Rooyen by 083 951 5757 of die misdaadhulplyn by 08600 10111 skakel. “Alle inligting sal as streng vertroulik hanteer word.”